《伯寓给事筑漫吾亭却寄》
宋代·张扩

漫郎昔为补衮客，面如严霜心如石。手披逆鳞不作难，肯为俗人借颜色。

十年收身渺江湖，胸中了然一事无。焚香默坐已忘我，酌酒赋诗聊漫吾。

秋风藕花开十丈，新筑危亭枕其上。客来口噤不得语，晚节自爱恐招谤。

别君惝恍不记年，笈中谏纸尚几番。笭箵寄隐亦暂耳，漫乎漫乎谁谓然。

作者简介：[约公元一一二二年前后在世]字彦实，一字子微，德兴人。生卒年均不详，约宋徽宗宣和中前后在世。工诗，词采清丽。崇宁中（公元一一o四年左右）进士。授国子监簿，迁博士，调处州工曹，召为秘书省校书郎，寻充馆职。南渡后，历中书舍人。为著作郎时，秦桧赏其诗，迁擢左史，再迁而掌外制。所交如曾糙、朱翌、吕本中辈，皆一代大家。扩著有东窗集四十卷，诗十卷，《宋史艺文志》传於世。